**Pădure, verde pădure**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Draga i-a fugit cu altul.

S-a ascuns în codru. Uuu!

El a smuls pădurea toată,

Însă n-a găsit-o, nu.

El a smuls pădurea toată

Şi s-o are începu.

Şi-a arat pădurea toată…

Însă n-a găsit-o, nu.

Semăna pădurea toată,

Din grâu azime-a gătit

Şi-o corabie-şi cioplise

Din stejarul prăvălit.

Şi-o corabie-şi cioplise

Şi-n amurgul greu, de stânci,

A plecat pe mări, s-o uite,

Clătinat de ape-adânci.

A plecat pe mări, s-o uite,

Dar sub lună, dar sub stea,

Răsărea la loc pădurea,

Iar corabia-nfrunzea.